Johan on ruokaverkkokaupalla idea - veisitkö vitosella naapurisi kauppakassit?

Pirjo Kamppila

Lahden Paavolan Citymarket avaa ruuan verkkokaupan loppukuussa. Tilattujen ruokakassien toimitusvaihtoehtoina ovat joko nouto parkkipaikalta tai kotiinkuljetus.

Vastaavaa palvelua on Lahdessa tarjolla jo ennestään, mutta Paavolan kotiinkuljetukseen liittyy uusi piirre.

Kuljettajiksi etsitään vapaaehtoisia, joka vievät ruokakassin perille viiden euron korvauksella.

Ideana on, että ruokatilaus viedään asiakkaan ovelle yksityisten ihmisten autoilla tai polkupyörillä. Kaikki hyötyvät, jos kuljettaja on muutenkin menossa samaan suuntaan. Kyse ei ole ammattimaisesta ruokakuljetuksesta, vaan naapuriapuun verrattavasta palvelusta. Siksi autoissa ei tarvitse olla esimerkiksi kylmälaukkuja.

Tarjolla olevat kyydit näkyvät kuljettajalle, mutta kuljettaja saa itse päättää, mikä hänelle sopii.

Kuljettajien alaikä on 14 vuotta.

Verottajan tulkinnan mukaan korkeintaan kolme kuljetuskorvausta saman asiakkaan luo vuodessa on verotonta tuloa.

Kuljetusten järjestämisestä vastaa helsinkiläinen Coreorient-yhtiö. Se on aiemmin luonut vastaavia yhteisöllisiä kuljetuspalveluita muissa kaupungeissa, mutta ruuan kuljetus on uusi aluevaltaus.

Lisäansioita haluavat kyydin tarjoajat voivat rekisteröityä kuljettajiksi osoitteessa www.piggybaggy.com/paavola

Rekisteröinnillä halutaan varmistaa toiminnan turvallisuus.

Paavolan Citymarketin verkkokauppa sekä kuljetuspalvelu käynnistyvät 22. huhtikuuta. Palvelu toimii Lahden kaupungin alueella. Kotiinkuljetuksesta kiinnostuneita asiakkaita pyydetään käymään myymälän asiakaspalvelussa torstaista 9. huhtikuuta lähtien.

Palveluun rekisteröityminen vaatii henkilötodistuksen. Rekisteröityminen onnistuu myös Citymarketin verkkopalvelussa.

Lahdessa toimii Sokoksen ruokakaupan yhteydessä verkkokauppa, jossa kuljetuksesta vastaa Itella. Joutjärven K-supermarketin ruokaa kyytii yksityisyrittäjä. Hollolan K-supermarketin verkkotilaus noudetaan pihasta.